CELEX: 62010CN0626
Language: el
Date: 2010-12-28 00:00:00
Title: Υπόθεση C-626/10 P: Αναίρεση που άσκησε στις 28 Δεκεμβρίου 2010 η Καλλιόπη Αγαπίου Ιωσηφίδη κατά της αποφάσεως που εξέδωσε το Γενικό Δικαστήριο (έβδομο τμήμα) στις 21.10.2010 στην υπόθεση T-439/08, Αγαπίου Ιωσηφίδη κατά Επιτροπής και ΕΟΕΟΘΠ

2.4.2011   
            
            
               EL
            
            
               Επίσημη Εφημερίδα της Ευρωπαϊκής Ένωσης
            
            
               C 103/13
            
         Αναίρεση που άσκησε στις 28 Δεκεμβρίου 2010 η Καλλιόπη Αγαπίου Ιωσηφίδη κατά της αποφάσεως που εξέδωσε το Γενικό Δικαστήριο (έβδομο τμήμα) στις 21.10.2010 στην υπόθεση T-439/08, Αγαπίου Ιωσηφίδη κατά Επιτροπής και ΕΟΕΟΘΠ
   (Υπόθεση C-626/10 P)
   2011/C 103/22
   Γλώσσα διαδικασίας: η γαλλική
   
      Διάδικοι
   
   
      Αναιρεσείουσα: Καλλιόπη Αγαπίου Ιωσηφίδη (εκπρόσωποι: Χρ. Ιωσηφίδης και Χαρ. Ιωσηφίδης, δικηγόροι)
   
      Αντίδικοι κατ’ αναίρεση: Ευρωπαϊκή Επιτροπή, Εκτελεστικός Οργανισμός «Εκπαίδευσης, Οπτικοακουστικών Θεμάτων και Πολιτισμού» (ΕΟΕΟΘΠ)
   
      Αιτήματα της αναιρεσείουσας
   
   Η αναιρεσείουσα ζητεί από το Δικαστήριο:
   
               —
            
            
               την αναίρεση της αποφάσεως του Γενικού Δικαστηρίου της 21ης Οκτωβρίου 2010 στην υπόθεση T-439/08·
            
         
               —
            
            
               την ακύρωση της αποφάσεως του Εκτελεστικού Οργανισμού «Εκπαίδευσης, Οπτικοακουστικών Θεμάτων και Πολιτισμού» (ΕΟΕΟΘΠ), της 1ης Αυγούστου 2008, με την οποία αυτός αρνήθηκε στην αναιρεσείουσα την πρόσβαση σε ορισμένα έγγραφα του φακέλου 07/0122 σχετικά με την ίδρυση Κέντρου Αριστείας Jean Monnet στο Πανεπιστήμιο της Κύπρου·
            
         
               —
            
            
               την ακύρωση της αποφάσεως της Επιτροπής C(2007) 3749 της 8ης Αυγούστου 2007, σχετικά με ατομική απόφαση χορηγήσεως επιδοτήσεως στο πλαίσιο του προγράμματος διά βίου μάθησης, επιμέρους πρόγραμμα Jean Monnet·
            
         
               —
            
            
               την καταδίκη των καθών στα δικαστικά έξοδα των δύο διαδικασιών.
            
         
      Λόγοι αναιρέσεως και κύρια επιχειρήματα
   
   Η αναιρεσείουσα επικαλείται διάφορους λόγους προς στήριξη της αιτήσεως αναιρέσεως.
   Η Καλλιόπη Αγαπίου Ιωσηφίδη επικαλείται προσβολή από το Γενικό Δικαστήριο του γενικού προσωπικού δικαιώματός της για πρόσβαση στα έγγραφα που την αφορούν, της αρχής της διαφανείας που θέτουν τα άρθρα 1, δεύτερο εδάφιο, και 6 ΣΕΕ, του άρθρου 255 ΕΚ και του Χάρτη θεμελιωδών δικαιωμάτων της Ευρωπαϊκής Ένωσης (άρθρα 8, 41.2 (β), 42 και 52.6). Το Γενικό Δικαστήριο υπέπεσε με τον τρόπο αυτόν σε διαδικαστικό σφάλμα αγνοώντας τις εκ μέρους της αναιρεσείουσας αναφορές στον Χάρτη θεμελιωδών δικαιωμάτων κατά την επ’ ακροατηρίου συζήτηση και αγνοώντας τα συμπεράσματα του Επιτρόπου Διοικήσεως (Ombudsman) της Κυπριακής Δημοκρατίας, της 3ης Ιουνίου 2009, σχετικά με την άρνηση του Πανεπιστημίου Κύπρου να επιτρέψει την πρόσβαση στα ίδια επίμαχα έγγραφα με εκείνα που κατείχαν οι καθών.
   Η αναιρεσείουσα επικαλείται πλάνη περί το δίκαιο εκ μέρους του Γενικού Δικαστηρίου, καθόσον αυτό αποφάσισε, αφενός, ότι ο Εκτελεστικός Οργανισμός «Εκπαίδευσης, Οπτικοακουστικών Θεμάτων και Πολιτισμού» (ΕΟΕΟΘΠ) ήταν αρμόδιος προς εξέταση της επιβεβαιωτικής αιτήσεως προσβάσεως στα έγγραφα και, αφετέρου, να απορρίψει την ένσταση ελλείψεως νομιμότητας της αποφάσεως της διευθυντικής επιτροπής του ΕΟΕΟΘΠ που προέβαλε η αναιρεσείουσα.
   Επιπλέον, επικαλείται παράβαση διαφόρων διατάξεων του κανονισμού (ΕΚ) 1049/2001 (1), τον οποίο το Γενικό Δικαστήριο ερμήνευσε υπερβολικά περιοριστικά και αγνοώντας τις αρχές που δέχεται η νομολογία.
   Η αναιρεσείουσα επικαλείται επίσης έναν λόγο που αντλείται από προσβολή των αρχών της εντιμότητας, της λογικής συνοχής, της χρηστής διοικήσεως και της υποχρεώσεως αιτιολογήσεως.
   Τέλος, υποστηρίζει ότι το Γενικό Δικαστήριο, μη ακυρώνοντας την απόφαση της Επιτροπής C(2007) 3749 της 8ης Αυγούστου 2008, υπέπεσε σε πλάνη περί το δίκαιο.
   
      (1)  Κανονισμός (ΕΚ) 1049/2001 του Ευρωπαϊκού Κοινοβουλίου και του Συμβουλίου, της 30ής Μαΐου 2001, για την πρόσβαση του κοινού στα έγγραφα του Ευρωπαϊκού Κοινοβουλίου, του Συμβουλίου και της Επιτροπής (ΕΕ L 145, σ. 43).